তাহেরের পরিকল্পনা গৃহীত হয়নি। তরপরও তাহের তাঁর ১১ নং সেক্টরে আপন ধ্যান-ধারণা অনুযায়ী মুক্তিযুদ্ধ সংগঠনের কাজ চালিয়ে যান। মুক্তিযুদ্ধে সকল সেক্টরের হেডকোয়ার্টার ছিল ভারতের অনেক ভিতরে। সেক্টর কমান্ডার হিসেবে দায়িত্ব গ্রহণের পর ভারতীয় অধিনায়ক ব্রিগেডিয়ার সন্ত সিং তাহেরকে সীমান্ত থেকে প্রায় চল্লিশ মাইল দূরে তুরা শহরে ১১নং সেক্টর সদর দপ্তর স্থাপনের পরামর্শ দেন। তাহের সে প্রস্তাব প্রত্যাখ্যান করে কামালপুরে পাকিস্তানী শত্র“ ঘাঁটির আটশ গজের মধ্যে মহেন্দ্রগঞ্জে সেক্টর সদর দপ্তর স্থাপন করেন। ১৯৭৬-এ ঢাকা কারাগারে জবানবন্দীতে তিনি বলেন, “আমি ভালভাবেই জানতাম আমাকে সেই পথের উপর জোর দিতে হবে, যা আমাদের এনে দেবে চূড়ান্ত বিজয়। আর এই পথ হবে কামালপুর, জামালপুর ও টাঙ্গাইল হয়ে শেষে ঢাকা। কামালপুর ছিল ঢাকার প্রবেশ দ্বার”।